b'\n_START_ARTICLE_\nHokejski klub Pomurje\n_START_SECTION_\nZgodovina\n_START_PARAGRAPH_\nV Prekmurju je konec leta 1970 padla ideja po ustanovitvi kvalitetnega mo\xc5\xa1tva, ki bi ga sestavljali najbolj\xc5\xa1i igralci v regiji. Zato je bil ustanovljen Hokejski klub Pomurje, ki se je leta 1971 vklju\xc4\x8dil v zvezno Jugoslovansko ligo - zahod. V tem, najvi\xc5\xa1jem rangu tekmovanja, je ekipa igrala vklju\xc4\x8dno s sezono 1975/1976, nato pa se v sezoni 1976/1977 preselila v II. zvezno ligo. Po kraj\xc5\xa1em premoru, so se na zvezni nivo vklju\xc4\x8dili, \xc5\xa1e v \xc5\xa1tirih sezonah osemdesetih let prej\xc5\xa1njega stoletja._NEWLINE_Velike uspehe je ekipa dosegala na republi\xc5\xa1kem nivoju Slovenije, kjer je osvajala naslove \xc4\x8dlanskih dr\xc5\xbeavnih in pokalnih prvakov. HK Pomurje je imel vedno tudi dober podmladek, tako so bili mladinci republi\xc5\xa1ki prvaki Slovenije v letih 1977 in 1978, pionirji pa leta 1975. V osemdesetih letih prej\xc5\xa1njega stoletja so iz HK Pomurje prihajali tudi reprezentanti, razli\xc4\x8dnih selekcij, dr\xc5\xbeavne reprezentance Jugoslavije. V letu 1984, so se v klub za\xc4\x8deli ukvarjati tudi z dvoranskim hokejem in tudi tam dosegali lepe rezultate._NEWLINE_V letu sezoni 1984/1985 se je ekipa preimenovala v ABC Pomurka in ime nosila do konca sezone 1990/1991. V prvi sezoni v samostojni Sloveniji (1991/1992), se je ekipa ponovno preimenovala v HK Pomurje. Pred to sezono so iz kluba izstopili hokejisti iz Predanovcev, saj je bil ustanovljen Hokejski klub Triglav Predanovci. V prvenstvih v samostojni Sloveniji, klub ni osvojil nobene lovorike, \xc5\xa1e najbli\xc5\xbeje temu so bili na dvoranskem prvenstvu leta 2007, ko so jih v finalu z visokih 13:0 premagali HK Pliva Lipovci._NEWLINE_\xc4\x8clani kluba so aktivno sodelovali pri gradnji vseh treh igri\xc5\xa1\xc4\x8d z umetno travo v Lipovcih, Predanovcih in Moravskih Toplicah. Igri\xc5\xa1\xc4\x8de z umetno travo je predpogoj za moderno igro hokeja na travi. Kljub velikim prizadevanjem vodilnih v klubu, jim podobnega igri\xc5\xa1\xc4\x8da v Murski Soboti ni uspelo zgraditi, zato so vrsto let vse treninge in doma\xc4\x8de tekme odigravali v Lipovcih. \xc5\xbdal je imelo ve\xc4\x8dletno gostovanje v Lipovcih negativne posledice, ki so se pokazale predvsem v delu s podmladkom. Tako je klub v sezoni 2009/2010 prenehal z nastopanjem.'